《安溪送泉粹》
宋代·陈宓

平生顺天命，渴饮与饥饭。
不能便利趋，俛首榷商贩。
随群谒上官，言语但朴愿。
岂知事迎合，宛转若藤蔓。
秉心实无它，世俗乃憎怨。
岂期筮仕初，邂逅适素愿。
明公行都来，郡政毕已逮。
不惟辱宽假，时亦蒙诱劝。
王事有期程，后我念迟钝。
公今趋天朝，尚我坐尘坌。
感恩顾未报，送别益增恨。
伟哉佐此邦，声名不前逊。
专城亦数月，蒙福数十万。
清介持一律，冰玉不可溷。
从来士大夫，德劭才或困。
岂如明公贤，全美难悉论。
行看庙堂上，相先以名献。
斐然作诗歌，聊写意缱绻。

作者简介：（1171—1230）宋兴化军莆田人，字师复，号复斋。陈定弟。少从朱熹学。历泉州南安盐税，知安溪县。宁宗嘉定七年，入监进奏院，上书言时弊，慷慨尽言。迁军器监簿，又上言指陈三弊。出知南康军，改南剑州，救灾济民，多有惠政。后以直秘阁主管崇禧观。有《论语注义问答》、《春秋三传抄》、《读通鉴纲目》、《唐史赘疣》等。